section_heading: Uvođenje oligarhije
paragraph_text: Odmah nakon ove pobjede Lisandar se sa svojom flotom uputio na Samos da bi uništio tamošnju demokraciju, posljednje uporište demokracije u Heladi. Smatrao je, međutim, da mora doći u Atenu na dan kada je zasjedala narodna skupština, i tu je, prema atenskom govorniku Liziji, podržao prijedlog Teramena, vođe atenske aristokracije, "da se uprava gradom povjeri tridesetorici vođa". Novu vladu podržavale su iste oligarhijske grupacije koje su ranije izvele i oligarhijski prevrat 411. godine pr. Kr. Bili su to ekstremni oligarsi koji su se oslanjali na heterije i prognanike – povratnike iz Sparte, ali bilo je također i umjerenih oligarha na čelu s Teramenom. U grupi Tridesetorice većina je pripadala ekstremnim oligarsima, na čijem je čelu bio Kritija. Biografija Kritije je karakteristična za oligarhe tog vremena. Po podrijetlu pripadao je kraljevskom rodu Kodrida, zajedno s Alkibijadom bio je optužen za skvrnavljenje herma, Sokratov je učenik. Na njegovu inicijativu sjemenjen je Frinih s dužnosti stratega (411. pr. Kr.) i vraćen je Alkibijad. Na prijedlog Kleofonta, tadašnjeg vođe demokracije, Kritija je bio prognan (407. pr. Kr.) i otada je postao najnepomirljiviji od svih oligarha. Široki slojevi demosa, osjećajući nemogućnost otpora, klonili su se politike, a najistaknutiji privrženici demokracije emigrirali su u susjedne polise, između ostalog u Tebu. Na njihovom je čelu bio Trazibul.